CELEX: 32019D1594
Language: sk
Date: 2019-09-24 00:00:00
Title: Vykonávacie rozhodnutie Rady (EÚ) 2019/1594 z 24. septembra 2019, ktorým sa mení vykonávacie rozhodnutie 2013/805/EÚ, ktorým sa Poľskej republike udeľuje povolenie zaviesť opatrenia odchyľujúce sa od článku 26 ods. 1 písm. a) a článku 168 smernice 2006/112/ES o spoločnom systéme dane z pridanej hodnoty

27.9.2019   
               
               
                  SK
               
               
                  Úradný vestník Európskej únie
               
               
                  L 248/71
               
            
         VYKONÁVACIE ROZHODNUTIE RADY (EÚ) 2019/1594
         z 24. septembra 2019,
         ktorým sa mení vykonávacie rozhodnutie 2013/805/EÚ, ktorým sa Poľskej republike udeľuje povolenie zaviesť opatrenia odchyľujúce sa od článku 26 ods. 1 písm. a) a článku 168 smernice 2006/112/ES o spoločnom systéme dane z pridanej hodnoty
         RADA EURÓPSKEJ ÚNIE,
         so zreteľom na Zmluvu o fungovaní Európskej únie,
         so zreteľom na smernicu Rady 2006/112/ES z 28. novembra 2006 o spoločnom systéme dane z pridanej hodnoty (1), a najmä na jej článok 395 ods. 1,
         so zreteľom na návrh Európskej komisie,
         keďže:
         
                     (1)
                  
                  
                     V článku 168 smernice 2006/112/ES sa stanovuje právo zdaniteľných osôb na odpočet dane z pridanej hodnoty (ďalej len „DPH“) z tovaru, ktorý im bol dodaný, a služieb, ktoré im boli poskytnuté, na účely ich zdaniteľných transakcií. Podľa článku 26 ods. 1 písm. a) uvedenej smernice sa použitie majetku podniku na súkromnú spotrebu zdaniteľnej osoby alebo jej zamestnancov alebo všeobecnejšie na iné účely ako účely jej podnikania, považuje za poskytnutie služieb.
                  
               
                     (2)
                  
                  
                     Vykonávacím rozhodnutím Rady 2013/805/EÚ (2) sa Poľsku povolilo do 31. decembra 2016 obmedziť na 50 % právo na odpočet DPH z nákupu, nadobudnutia v rámci Spoločenstva, dovozu, prenajatia alebo lízingu určitých cestných motorových vozidiel, ako aj z výdavkov súvisiacich s týmito vozidlami, ak sa také vozidlá nepoužívajú výhradne na podnikateľské účely, a oslobodiť zdaniteľné osoby od povinnosti považovať používanie takýchto vozidiel na iné než podnikateľské účely za poskytovanie služieb v súlade s článkom 26 ods. 1 písm. a) smernice 2006/112/ES (ďalej len „odchyľujúce sa opatrenia“).
                  
               
                     (3)
                  
                  
                     Vykonávacím rozhodnutím Rady (EÚ) 2016/1837 (3) bola platnosť odchyľujúcich sa opatrení predĺžená do 31. decembra 2019.
                  
               
                     (4)
                  
                  
                     Poľsko požiadalo listom, ktorý Komisia zaevidovala 14. januára 2019, o povolenie pokračovať v uplatňovaní odchyľujúcich sa opatrení na ďalšie obdobie do 31. decembra 2022.
                  
               
                     (5)
                  
                  
                     V súlade s článkom 395 ods. 2 druhým pododsekom smernice 2006/112/ES Komisia listami z 15. apríla 2019 informovala ostatné členské štáty o žiadosti, ktorú predložilo Poľsko. Komisia listom zo 16. apríla 2019 oznámila Poľsku, že má všetky informácie potrebné na posúdenie žiadosti.
                  
               
                     (6)
                  
                  
                     K žiadosti Poľska bola priložená správa o uplatňovaní vykonávacieho rozhodnutia 2013/805/EÚ vrátane preskúmania obmedzenia percentuálnej sadzby uplatňovaného na právo na odpočet DPH. Na základe aktuálne dostupných informácií Poľsko naďalej považuje sadzbu 50 % za opodstatnenú. Okrem toho sa domnieva, že výnimka z požiadavky v článku 26 ods. 1 písm. a) smernice 2006/112/ES je stále potrebná na zabránenie dvojitému zdaneniu. Uvedené odchyľujúce sa opatrenia sa zdôvodňujú potrebou zjednodušiť postup výberu DPH a zabrániť daňovým únikom vyplývajúcim z nesprávne vedených záznamov a nepravdivých daňových priznaní.
                  
               
                     (7)
                  
                  
                     Predĺženie platnosti odchyľujúcich sa opatrení by sa malo obmedziť na čas potrebný na vyhodnotenie účinnosti uvedených opatrení a primeranosti obmedzenia percentuálnej sadzby. Poľsku by sa preto malo povoliť, aby do 31. decembra 2022 naďalej uplatňovalo odchyľujúce sa opatrenia.
                  
               
                     (8)
                  
                  
                     Mal by sa stanoviť termín na podanie žiadosti o povolenie akékoľvek ďalšieho predĺženia platnosti odchyľujúcich sa opatrení po roku 2022. Od Poľska by sa takisto malo vyžadovať, aby k prípadnej takejto žiadosti priložilo správu vrátane preskúmania obmedzenia percentuálnej sadzby uplatňovaného na právo na odpočet DPH.
                  
               
                     (9)
                  
                  
                     Predĺženie platnosti odchyľujúcich sa opatrení bude mať len zanedbateľný účinok na celkovú výšku dane vybratej na úrovni konečnej spotreby a nebude negatívne ovplyvňovať vlastné zdroje Únie plynúce z DPH.
                  
               
                     (10)
                  
                  
                     Vykonávacie rozhodnutie 2013/805/EÚ by sa preto malo zodpovedajúcim spôsobom zmeniť,
                  
               PRIJALA TOTO ROZHODNUTIE:
         
            Článok 1
            Článok 3 vykonávacieho rozhodnutia 2013/805/EÚ sa nahrádza takto:
            
               
                  „Článok 3
                  Toto rozhodnutie platí do 31. decembra 2022.
                  Žiadosť o povolenie predĺženia platnosti odchyľujúcich sa opatrení povolených týmto rozhodnutím sa Komisii predloží do 1. apríla 2022. K takejto žiadosti sa priloží správa, ktorá obsahuje preskúmanie obmedzenia percentuálnej sadzby uplatňovaného na právo na odpočet DPH na základe tohto rozhodnutia.“
               
            
         
         
            Článok 2
            Toto rozhodnutie nadobúda účinnosť dňom jeho oznámenia.
         
         
            Článok 3
            Toto rozhodnutie je určené Poľskej republike.
         
         
            V Bruseli 24. septembra 2019
            
               
                  Za Radu
               
               
                  predsedníčka
               
               K. KULMUNI
            
         
         
            (1)  Ú. v. EÚ L 347, 11.12.2006, s. 1.
         
            (2)  Vykonávacie rozhodnutie Rady 2013/805/EÚ zo 17. decembra 2013, ktorým sa Poľskej republike udeľuje povolenie zaviesť opatrenia odchyľujúce sa od článku 26 ods. 1 písm. a) a článku 168 smernice 2006/112/ES o spoločnom systéme dane z pridanej hodnoty (Ú. v. EÚ L 353, 28.12.2013, s. 51).
         
            (3)  Vykonávacie rozhodnutie Rady (EÚ) 2016/1837 z 11. októbra 2016, ktorým sa Poľskej republike povoľuje, aby naďalej uplatňovala opatrenia odchyľujúce sa od článku 26 ods. 1 písm. a) a článku 168 smernice 2006/112/ES o spoločnom systéme dane z pridanej hodnoty (Ú. v. EÚ L 280, 18.10.2016, s. 28).